#FeesMustFall: Zuma besorg oor eskalerende geweldStudentebetogings (Oktober 2015) (Foto: verskeie bronne, sosiale media) Pres. Jacob Zuma het sy ernstige kommer uitgespreek oor die eskalerende geweld in die #FeesMustFall-beweging by universiteite oor die land heen, het die interdepartementele groep belas met justisie, misdaadvoorkoming en veiligheid (JCPS) Vrydag gesê. “Die regering herken die geldigheid van die kwessies wat studente geopper het wat betref toegang tot en die verskaffing van gratis gehalte opleiding. Die JCPS wil egter benadruk dat gewelddadige optrede, intimidasie en die vernietiging van eiendom sal nie geduld word nie,” het die JCPS in ŉ verklaring gesê. “Ons doen ŉ beroep op die leierskap van studente, ouers en alle belanghebbendes om saam met die regering te werk om studente te ontmoedig om misdrywe te pleeg wat tot strafregtelike vervolging kan lei wat hul toekoms kan benadeel. Mede-Suid-Afrikaners, die JCPS glo dat die uitdagings wat deur ons samelewing in die gesig gestaar word tydens die #FeesMustFall-betogings, verminder nie ons kollektiewe verantwoordelikheid teenoor die veiligheid van mekaar nie.” Zuma het Donderdag met die ministers van die JCPS vergader, om die kwessies, wat deur die studente geopper is, aan te roer. Universiteit-kampusse word geteister deur betogings sedert verlede jaar waar studente steeds gratis hoër onderwys eis. ŉ Aankondiging deur Blade Nzimande, minister van hoër onderwys, dat studentegelde vir 2017 met ŉ maksimum van 8% sal styg, het betogings weer laat opvlam en studente eis dat daar geen verhogings sal wees nie, totdat die regering gratis hoër onderwys instel. Lesings is by meeste universiteite opgeskort terwyl die onrus voortduur. Die JCPS het gesê hy het met die studenteleiers van verskeie universiteite, belanghebbendes in die opleidingsektor en betrokke rolspelers vergader om ŉ oplossing te vind vir die “uitdaging”. “Die president het sy ernstige kommer uitgespreek oor die eskalerende geweld, vandalisme en ŉ algemene wetteloosheid wat kenmerkend is aan die #FeesMustFall-betogings by universiteite.” Die JCPS het die polisie versoek om altyd met maksimum selfbeheersing op te tree en seker te maak dat hulle gedrag bo verdenking is. Ons doen ook ŉ beroep op die studente om met wetstoepassers saam te werk om seker te maak dat die betogings vreedsaam is. Die JCPS het bygevoeg die nasionale polisieleierskap het met provinsiale polisiekommissarisse vergader om planne te versterk om die betogings te beheer en publieke en privaat eiendom, studente en lede van die publiek, te beskerm. Lees alle vorige berigte oor studentebetogings op Maroela Media.